DECIZIA COMISIEI
din 8 decembrie 2008
privind neincluderea anumitor substanțe active în anexa I la Directiva 91/414/CEE a Consiliului și retragerea autorizațiilor pentru produsele de protecție a plantelor care conțin aceste substanțe
[notificată cu numărul C(2008) 7803]
(Text cu relevanță pentru SEE)
(2008/941/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,
întrucât:
(1)
Articolul 8 alineatul (2) din Directiva 91/414/CEE prevede că un stat membru poate autoriza, de-a lungul unei perioade de 12 ani de la data notificării directivei respective, introducerea pe piață a produselor de protecție a plantelor care conțin substanțe active ce nu sunt menționate în anexa I la directiva respectivă și care se află deja pe piață la doi ani de la data notificării directivei, timp în care se efectuează o examinare progresivă a acestor substanțe în cadrul unui program de lucru.
(2)
Regulamentele (CE) nr. 1112/2002 (2) și (CE) nr. 2229/2004 (3) ale Comisiei stabilesc normele detaliate de punere în aplicare a etapei a patra din programul de lucru menționat la articolul 8 alineatul (2) din Directiva 91/414/CEE și stabilesc o listă de substanțe active care urmează să fie evaluate, în vederea eventualei lor includeri în anexa I la Directiva 91/414/CEE. Lista respectivă include substanțele adăugate în anexa la prezenta directivă.
(3)
În termen de două luni de la primirea proiectului de raport de evaluare, notificatorii în cauză și-au retras în mod voluntar, în conformitate cu articolul 24e din Regulamentul (CE) nr. 2229/2004, sprijinul pentru includerea substanțelor respective.
(4)
Comisia a examinat proiectele de rapoarte de evaluare, recomandările statelor membre raportoare și observațiile altor state membre și a ajuns la concluzia că articolele 24b și 24f nu se aplică. În consecință, se aplică articolul 24e.
(5)
Prin urmare, substanțele enumerate în anexa la prezenta decizie nu se includ în anexa I la Directiva 91/414/CEE.
(6)
Dat fiind că neincluderea acestor substanțe nu se bazează pe prezența de indicii clare ale prezenței unor efecte nocive conform dispozițiilor din anexa VII la Regulamentul (CE) nr. 2229/2004, statele membre ar trebui să aibă posibilitatea de a menține autorizațiile până la 31 decembrie 2010, în conformitate cu articolul 25 alineatul (3) din Regulamentul (CE) nr. 2229/2004.
(7)
Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse de protecție a plantelor conținând substanțele enumerate ar trebui să nu depășească 12 luni, astfel încât stocurile existente să poată fi utilizate pentru o singură perioadă de vegetație ulterioară.
(8)
Prezenta decizie nu exclude prezentarea unei cereri noi în temeiul articolului 6 alineatul (2) din Directiva 91/414/CEE și al Regulamentului (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (4), în conformitate cu procedura accelerată prevăzută la articolele 13-22 din regulamentul respectiv.
(9)
Articolele 13-22 din Regulamentul (CE) nr. 33/2008 prevăd o procedură accelerată pentru o astfel de nouă cerere. Procedura menționată anterior permite ca notificatorii a căror substanță nu a fost inclusă pe baza retragerii acestora să depună o nouă cerere, în conformitate cu procedura accelerată stabilită în Regulamentul (CE) nr. 33/2008. Notificatorii care depun noua cerere în temeiul procedurii respective au posibilitatea de a prezenta numai datele suplimentare necesare pentru abordarea problemelor specifice care au dus la identificarea unei necesități de informații suplimentare în cursul evaluării riscurilor. Notificatorul a primit proiectul de raport de evaluare care identifică informațiile respective.
(10)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Substanțele enumerate în anexa la prezenta decizie nu se includ ca substanțe active în anexa I la Directiva 91/414/CEE.
Articolul 2
Statele membre retrag autorizațiile pentru produsele de protecție a plantelor care conțin una sau mai multe dintre substanțele enumerate în anexă cel târziu până la 31 decembrie 2010.
Articolul 3
Orice perioadă de grație acordată de statele membre în conformitate cu dispozițiile articolului 4 alineatul (6) din Directiva 91/414/CEE expiră cel târziu la 31 decembrie 2011.
Articolul 4
Prezenta decizie se adresează statelor membre.
Adoptată la Bruxelles, 8 decembrie 2008.